भारतमाथि बंगलादेशको धावा
भारतीय महिला टिम दक्षिण एसियाली फुटबलकै सबैभन्दा शक्तिशाली हो । भारतलाई साफ महिला च्याम्पियनसिपका पाँच संस्करणमा उपाधि जित्न धेरै कडा मिहिनेत गर्नुपरेको थिएन । कहिलेकाहीं नेपालले चुनौती दिने गरेको थियो तर भारतलाई हराउन पर्याप्त भएन । टोलीले अपराजित रहँदै लगातार पाँचपल्ट साफको उपाधि कब्जा गर्‍यो ।
काठमाडौँ — भारतीय महिला टिम दक्षिण एसियाली फुटबलकै सबैभन्दा शक्तिशाली हो । भारतलाई साफ महिला च्याम्पियनसिपका पाँच संस्करणमा उपाधि जित्न धेरै कडा मिहिनेत गर्नुपरेको थिएन । कहिलेकाहीं नेपालले चुनौती दिने गरेको थियो तर भारतलाई हराउन पर्याप्त भएन । टोलीले अपराजित रहँदै लगातार पाँचपल्ट साफको उपाधि कब्जा गर्‍यो ।गत वर्ष आफ्नै भूमिमा सम्पन्न एएफसी महिला एसियन कपमा सहभागी भारत विश्व फुटबलकै उत्कृष्ट अमेरिका र स्विडेनका यू–२३ टिम तथा ब्राजिलको सिनियर टिमसँग प्रतिस्पर्धा गर्दै छैटौं साफमा उपाधि जोगाउने लक्ष्यसाथ काठमाडौं ओर्लिएको थियो । यसपालि पनि उपाधिको मुख्य दाबेदार भारत नै हो । केही सिनियर खेलाडीबिना आइपुगेको भारतलाई आयोजक नेपाल र सुधारिएको बंगलादेशले चुनौती दिने अपेक्षा गरिएको थियो/छ । भारतको पहिलो जम्काभेट बंगलादेशसँग मंगलबार भयो । एक खेलअगावै अन्तिम चारमा स्थान पक्का गरिसकेका भारत र बंगलादेशबीच समूह ‘ए’ विजेता बन्ने प्रतिस्पर्धा रोचक हुने अपेक्षा थियो । तर, दशरथ रंगशालामा खेल सकिँदा कथा अलि फरक निस्कियो ।बंगलादेशले जहान सोपनाको दुई गोलको सहयोगमा भारतमाथि ३–० को ऐतिहासिक जित रच्यो । यो नतिजा भारतलाई स्तब्ध पारेजस्तो लाग्छ । तर, मैदानको खेलमा पनि बंगलादेश नै बलियो थियो । सुरुबाटै तीव्र गतिमा र आक्रामक खेल प्रदर्शन गरेको बंगलादेश विशेषगरी पहिलो हाफमा प्रभावशाली देखियो । दोस्रो हाफमा भारतले खेलमा फर्किने प्रयास गर्‍यो । प्रशिक्षक सुरेन क्षत्रीले ५ खेलाडी परिवर्तन पनि गरे । तर भारतले साफ महिला च्याम्पियनसिपको १२ वर्षे इतिहासमा पहिलो हार टार्न सकेन । सन् २०१० मा कक्सबजार (बंगलादेश) बाट सुरु भएको साफमा भारतलाई पराजित गर्ने पहिलो टिम नै बंगलादेश बन्यो । साफको २६ औं खेलमा आएर पहिलो हार खेपेको भारतले २४ जित र १ बराबरी गरेको छ । त्यो गोलरहित बराबरी (साफ २०१६) पनि बंगलादेशसँग नै थियो ।माल्दिभ्समाथि गोल गरेपछि पाकिस्तानी नादिया खान । तस्बिर : केशव थापा/कान्तिपुरकृष्णरानी सरकारको चलाखीपूर्ण पासमा सोपनाले आकर्षक गोल गर्दै १२ औं मिनेटमै बंगलादेशलाई अग्रता दिलाइन् । सोपनाकै गोलमा कृष्णरानीले २२ औं मिनेटमा गरेको गोल पनि स्तरीय थियो । कप्तान असलता देवीको फ्रि–किकमा रेनुले पोस्ट नजिकबाट बल प्रहार गर्न नसक्दा भारतले ४८ औं मिनेटमा खेलमा फर्किने अवसर गुमायो । कप्तान सविना खातुनको पास उपयोग गर्दै सोपनाले ५३ औं मिनेटमा प्रहार गरेको बल इंग्लिस क्लब वेस्टह्यामका पूर्वगोलकिपर अदिती चौहानको ग्लोभ्स छुँदै जालीको सम्पर्कमा पुगेपछि बंगलादेशले ३–० को जित निकाल्यो । ‘हामीले कडा मिहिनेत गर्‍यौं,’ बंगलादेका प्रशिक्षक गोलाम रोब्बानी चोतानले भने, ‘हामीले इतिहास रचेका छौं । बंगलादेशी महिला फुटबल परिवर्तन भएको छ । भारतलाई हराउने क्षमतामा आइपुगेको छ ।’ ३–० को जितबारे उनले भने, ‘पाकिस्तान र माल्दिभ्ससँग राम्रो खेलेपछि यस्तो स्कोर सम्भव भएको हो । हामी लामो समयको कडा मिहिनेत गरेर यो परिस्थितिको प्रतीक्षामा थियौं ।’‘नेपालसँग कठिन खेल’‘हाम्रा लागि यो ठूलो हार हो तर हामी अझै प्रतियोगितामा छौं,’ भारतीय टिमका प्रशिक्षक क्षेत्रीले भने, ‘यो खराब दिन होइन, हामीले धेरै नराम्रो खेलेका हौं । बंगलादेश पूरा ऊर्जावान रह्यो । हामीले ‘हंगर’ (जितका लागि भोकाएको प्रवृत्ति) गुमायौं ।’ बंगलदेशविरुद्ध सबै स्थानमा कमजोर देखिएको भारते यसअघि पाकिस्तानलाई ३–० र माल्दिभ्सलाई ९–० ले हराएको थियो । माल्दिभ्सलाई ३–० र पाकिस्तानलाई ७–० ले पराजित गरेको बंगलादेश (९ अंक) समूह ‘ए’ विजेता भयो भने भारत (६ अंक) उपविजेता । त्यसैले शुक्रबार हुने सेमिफाइनलमा समूह ‘बी’ विजेता नेपालले भारतको सामना गर्नेछ भने पहिलोपल्ट अन्तिम चारमा पुगेको भुटानले बंगलादेशविरुद्ध प्रतिस्पर्धा गर्नेछ ।सेमिफाइनलमा नेपालसँगको भेटबारे भारतका प्रशिक्षक क्षेत्रीले भने, ‘साफ सधैं हामीले हेरिरहेको प्रतियोगिता हो । हामी डिफेन्डिङ च्याम्पियन हो । नेपाल राम्रो टिम हो । हामीले पाठ (बंगलादेशविरुद्ध हार) सिक्यौं । इफोर्ट लगाएन भने हामीलाई जसले पनि पराजित गर्न सक्छ । त्यसैले राम्रो तयारी गरेर पुनरागमन गर्नेछौं । घरेलु मैदानमा नेपाललाई दर्शकको साथ हुन्छ । यस्तैमा खेल विराटनगरमा पनि भएको थियो । नेपालसँग खेल्न गाह्रो हुन्छ ।’ साफमा पाँचपल्टै उपाधि जित्ने क्रममा भारतले नेपाललाई हराएको छ । सन् २०१६ को सेमिफाइनलमा हारेको नेपाली टिम अन्य चार संस्करणमा फाइनलमा चुकेको थियो ।यसअघि दिनको पहिलो खेलमा पाकिस्तानले नादिया खानको चार गोलको सहयोगमा माल्दिभ्सलाई ७–० ले हरायो । यो प्रतियोगितामा तेस्रो ह्याट्रिककर्ता बनेकी उनले ५४, ७८, ८४ र ९० औं मिनेटमा गोल गरिन् । रमिन फरिद, खादिजा काजमी र अनमुल हिराले पनि एक–एक गोल गरे । सुरुका दुई खेल हारेपछि दुवै टिम समूह चरणबाटै बाहिरिइसकेका थिए ।